b'\n_START_ARTICLE_\nPelaghia Ro\xc8\x99u\n_START_SECTION_\nBiografie\n_START_PARAGRAPH_\nS-a n\xc4\x83scut \xc3\xaen satul M\xc4\x83ri\xc8\x99el, jude\xc8\x9bul Cluj, fiind unicul copil al judelui s\xc4\x83tesc Ioan Dufle. A fost instruit\xc4\x83 acas\xc4\x83 de c\xc4\x83tre tat\xc4\x83l s\xc4\x83u, care o educa folosind c\xc4\x83r\xc8\x9bi rom\xc3\xa2ne\xc8\x99ti. A fost trimis\xc4\x83 ulterior la \xc8\x99coal\xc4\x83 de c\xc4\x83tre p\xc4\x83rintele s\xc4\x83u la Budapesta, unde va \xc3\xaenv\xc4\x83\xc8\x9ba carte timp de trei ani, dup\xc4\x83 care se va \xc3\xaentoarce \xc3\xaen satul natal._NEWLINE_A fost c\xc4\x83s\xc4\x83torit\xc4\x83 cu Ioan Ro\xc8\x99u \xc8\x99i a avut un singur copil, botezat Indrei (Andrei). Acesta va deveni \xc3\xaen timpul revolu\xc8\x9biei de la 1848-1849 din Transilvania centurion \xc3\xaen oastea condus\xc4\x83 de Avram Iancu \xc8\x99i va conduce l\xc4\x83ncierii rom\xc3\xa2ni \xc3\xaen a doua lupt\xc4\x83 de la M\xc4\x83ri\xc8\x99el, \xc3\xaempreun\xc4\x83 cu mama sa._NEWLINE_\xc3\x8en timpul celei de-a doua lupte de la M\xc4\x83ri\xc8\x99el, din 12 martie 1849, Pelaghia Ro\xc8\x99u va comanda \xc3\xaen lupt\xc4\x83 femeile din sat. Pentru c\xc4\x83 nu erau suficien\xc8\x9bi combatan\xc8\x9bi din r\xc3\xa2ndul b\xc4\x83rba\xc8\x9bilor din sat, care era atacat de armata maghiar\xc4\x83, femeile din sat s-au mobilizat pentru a lua parte activ\xc4\x83 la lupt\xc4\x83. Au ales-o comandant pe Pelaghia Ro\xc8\x99u, iar la momentul oportun ele au declan\xc8\x99at un atac c\xc4\x83lare asupra inamicului, care speriat de aceast\xc4\x83 interven\xc8\x9bie, crez\xc3\xa2nd c\xc4\x83 e atacat de cavaleria mo\xc8\x9bilor, a rupt lupta \xc8\x99i s-a retras \xc3\xaen debandad\xc4\x83._NEWLINE_La 9 octombrie 1850 guvernatorul Transilvaniei, generalul austriac Wolgemuth a recompensat-o pentru meritele avute \xc3\xaen timpul revolu\xc8\x9biei pa\xc8\x99optiste cu sume de 100 florini. \xc3\x8en actul de recompens\xc4\x83 s-au citat urm\xc4\x83toarele: _NEWLINE_Pe temeiul prea\xc3\xaenaltei \xc3\xaemputerniciri dela 21 august 1850, ordonez, s\xc4\x83 se dee Pelagiei Ro\xc8\x99u, mama lui Andreiu Ro\xc8\x99u din M\xc4\x83ri\xc8\x99el, decorat cu crucea de aur pentru merite, suma de o sut\xc4\x83 florini, drept premiu pentru demonstra\xc8\x9bia s\xc4\x83v\xc4\x83r\xc8\x99it\xc4\x83 cu iste\xc8\x9bime \xc3\xaen contra insurgen\xc8\x9bilor, pentru eliberarea satului ei, pun\xc3\xa2ndu-se \xc3\xaen fruntea unei cete de femei._NEWLINE_La 10 iulie 1870 Pelaghia Ro\xc8\x99u a trecut \xc3\xaen lumea drep\xc8\x9bilor, fiind \xc3\xaenmorm\xc3\xa2ntat\xc4\x83 \xc3\xaen cimitirul satului M\xc4\x83ri\xc8\x99el. _NEWLINE_Comisia Femeilor Rom\xc3\xa2ne din Abrud a decis s\xc4\x83 \xc3\xaenlocuiasc\xc4\x83 crucea de lemn de la morm\xc3\xa2ntul Pelaghiei Ro\xc8\x99u cu o troi\xc8\x9b\xc4\x83 de piatr\xc4\x83. \xc3\x8entr-o noapte din anul 1900, pe ascuns, pentru a sc\xc4\x83pa de eventuala interven\xc8\x9bie nedorit\xc4\x83 a autorit\xc4\x83\xc8\x9bilor de atunci, la morm\xc3\xa2ntul eroinei a fost amplasat\xc4\x83 noua troi\xc8\x9b\xc4\x83 din piatr\xc4\x83.'